जगदलपुर | संवाददाता: छत्तीसगढ़ के बस्तर के साथ ‘बेबसी’ और ‘बेरहमी’ शब्द लगातार जुड़ता जा रहा है. अभी दो दिनों पहले जगदलपुर मेडिकल कॉलेज में पिता तुलाराम द्वारा अपने 5 साल के बेटे के शव को 4 घंटे तक अपनी गोद में लेकर भटकने का मामला शांत भी नहीं हुआ था कि बुधवार को एक और त्रासद घटना सामने आई है. जगदलपुर मेडिकल कॉलेज में नवजात की मौत होने के बाद पिता उसके शव को झोले में रखकर पत्नी के लिये दवा की व्यवस्था करने भटकता रहा. नवजात का शव पूरे 12 घंटे तक अस्पताल के डिलीवरी वार्ड के बेड के पास झोले में रखा रहा. जिसकी ओर अस्पताल के किसी कर्मचारी की नजर तक नहीं गई.